News Update: Tencent รายได้โตช้าสุดเป็นประวัติการณ์ ไตรมาส 4 รายได้เพิ่มเพียง 8% แต่กำไรพุ่ง 60% ธุรกิจเกม-โฆษณา โดนหนัก หลังถูกคุมเข้ม - FINNOMENA
Tencent รายงานรายได้ไตรมาส 4 โตช้าสุดเป็นประวัติการณ์ แต่กำไรพุ่ง 60%
24 มี.ค. 2565

Tencent รายงานรายได้ไตรมาส 4 โตช้าสุดเป็นประวัติการณ์ แต่กำไรพุ่ง 60%
Tencent บริษัทเทคโนโลยีที่ใหญ่ที่สุดในจีน รายงานรายได้ไตรมาส 4 โตช้าสุดเป็นประวัติการณ์ ผลจากการคุมเข้มด้านกฎระเบียบในธุรกิจเทคโนโลยีของรัฐบาลจีน
รายได้ไตรมาส 4 ของ Tencent เพิ่มขึ้นเพียง 8% จากปีที่แล้ว อยู่ที่ 144,180 ล้านหยวน ซึ่งถือเป็นการเติบโตที่ช้าที่สุดนับตั้งแต่บริษัทเข้าสู่ตลาดหุ้นในปี 2004
แต่กำไรในส่วนของผู้ถือหุ้นเพิ่มขึ้นถึง 60% จากปีที่แล้ว อยู่ที่ 94,960 ล้านหยวน นั่นเป็นเพราะเงินกำไรก้อนใหญ่ที่เพิ่มขึ้นเพียงครั้งเดียวจากการจำหน่ายสินทรัพย์
โดยสำหรับทั้งปี 2021 Tencent สร้างรายได้ทั้งหมด 560,120 ล้านหยวน เพิ่มขึ้น 16% จากปีก่อนหน้า
มูลค่าตลาดของบริษัท Tencent หายไปประมาณ 470,000 ล้านดอลลาร์ จากจุดสูงสุดเมื่อช่วงต้นปี 2021 หลังรัฐบาลจีนเดินหน้าปราบปรามหลายธุรกิจ ตั้งแต่วงการเกมไปจนถึงการศึกษา
Tencent กล่าวในแถลงการณ์ว่า 2021 เป็นปีที่ท้าทาย บริษัทยอมรับการเปลี่ยนแปลงและดำเนินการตามข้อระเบียบบางอย่างเพื่อเสริมความยั่งยืนในระยะยาว แต่การเติบโตของรายได้ยังคงได้รับผลกระทบ
ธุรกิจเกมออนไลน์ที่เป็นตัวขับเคลื่อนรายได้ที่ใหญ่ที่สุดของ Tencent ได้รับผลกระทบอย่างหนัก จากทั้งการจำกัดระยะเวลาเล่นเกมสำหรัยเยาวชน รวมถึงทางการจีนยังไม่ได้อนุมัติการเปิดตัวเกมใดๆ ตั้งแต่ ก.ค. ปีที่แล้ว
รายได้จากเกมในจีนโตขึ้นเพียง 1% อยู่ที่ 29,600 ล้านหยวน โดยได้รับแรงหนุนจากเกมที่มีอยู่แล้วของบริษัท เช่น Honor of Kings
จากกฎระเบียบที่เข้มงวดต่อธุรกิจเกมในจีน Tencent หันไปให้ความสำคัญกับตลาดต่างประเทศมากขึ้น ทำให้รายได้เกมจากต่างประเทษเพิ่มขึ้นถึง 34% อยู่ที่ 13,200 ล้านหยวน
นอกจากธุรกิจเกมแล้ว ธุรกิจโฆษณาของ Tencent ก็ได้รับผลกระทบหนักเช่นกัน เพราะรัฐบาลจีนได้คุมเข้มธุรกิจกวดวิชา จนทำให้ธุรกิจกวดวิชาต้องชะลอการซื้อโฆษณาจาก Tencent
นั่นทำให้รายได้จากโฆษณาของ Tencent ลดลงมา 13% จากปีที่แล้ว อยู่ที่ 21,500 ล้านหยวน
โดยเช้านี้ (24 มี.ค.) หุ้น Tencent ในตลาดหุ้นฮ่องกงร่วงลงมาแล้วเกือบ 3%
อ้างอิง: https://www.cnbc.com/2022/03/23/tencent-earnings-q4-chinese-giant-reports-slowest-revenue-growth-ever.html
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
News Update
Tencent
หุ้นจีน
หุ้นเทคโนโลยีจีน
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA